बुन्देलखण्ड सदैव से ही प्रत्येक क्षेत्र में समृद्ध रहा है। यहां शौर्य की परम्परा रही है तो लोक का भी समृद्ध पक्ष यहां दिखाई देता है। यहां भी कहावतों का रूप वाचिक परम्परा के रूप में समाज में प्रचलन में हैं। इस क्षेत्र में कहावतों का काव्यतात्मक रूप देखने में आता है। इन कहावतों में लोकनीतियां हैं तो व्यावहारिक ज्ञान भी है। इनमें स्वास्थ्य सम्बन्धी ज्ञान दिखता है तो लोक दर्शन के साथ-साथ कृषि के बारे में भी भरपूर ज्ञान मिलता है। इसके अलावा इतिहास का समेटे हुए तथा लोक विश्वास को समेटे हुए कहावतों के दर्शन हो जाते हैं। इन काव्यात्मक कहावतों में भले ही साहित्यगत शास्त्रीयता देखने को नहीं मिलती हो किन्तु इनकी लयात्मकता और काव्यात्मकता देखते ही बनती है।